Komisijos reglamentas (EEB) Nr. 1859/93
1993 m. liepos 12 d.
dėl importo licencijų sistemos taikymo iš trečiųjų šalių importuotiems česnakams
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gegužės 18 d. Tarybos reglamentą (EEB) Nr. 1035/72 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EEB) Nr. 746/93 [2], ypač į jo 22b straipsnį,
kadangi Reglamento (EEB) Nr. 1035/72 22b straipsnis numato galimybę pradėti taikyti importo licencijų sistemą tam tikriems produktams, kurie yra jautrūs ir importuojami palyginti dideliais kiekiais;
kadangi tradiciniai česnakų importo srautai staigiai auga ir dėl to šio produkto importo atidžiam stebėjimui turėtų būti priimtos tam tikros priemonės;
kadangi tinkamiausias būdas tam tikslui - pradėti taikyti importo licencijų sistemą, pagal kurią būtų reikalaujama, kad nuo paraiškos padavimo iki faktiško licencijos išdavimo praeitų tam tikras nustatytas laikas, ir siekiant užtikrinti, kad operatoriai laikytųsi savo įsipareigojimų, reikėtų pateikti užstatą, atspindintį produkto vertę; kadangi nustatant licencijų galiojimo laiką, reikia atsižvelgti į aptariamojo produkto rinkos ypatybes;
kadangi turėtų būti taikomas 1988 m. lapkričio 16 d. Komisijos reglamentas (EEB) Nr. 3719/88, nustatantis bendrąsias išsamias taisykles dėl žemės ūkio produktų importo ir eksporto licencijų bei išankstinio nustatymo sertifikatų sistemos taikymo [3], su paskutiniais pakeitimais, padarytais Reglamentu (EEB) Nr. 2101/92 [4];
kadangi Vaisių ir daržovių vadybos komitetas nepateikė nuomonės per savo pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Česnakai (KN kodas 07032000) išleidžiami į laisvą apyvartą Bendrijoje, pateikus atitinkamų valstybių narių pagal 2 ir 3 straipsnius išduotas importo licencijas visoms suinteresuotoms šalims, kurios jų prašo, nesvarbu, kur Bendrijoje jos būtų įsisteigusios.
2 straipsnis
1. Importo licencijos išduodamos, sumokėjus 1,5 ekiu užstatą už 100 kg grynojo svorio. Užstatas negrąžinamas visas ar iš dalies, jei per licencijos galiojimo laiką licencijoje nurodyti kiekiai neišleidžiami į laisvą apyvartą arba išleidžiama tik jų dalis.
2. Importo licencijos galioja 40 dienų nuo jų išdavimo datos, nustatytos 3 straipsnio 2 dalyje.
3 straipsnis
1. Importo licencijų paraiškų ir importo licencijų 8 skirsnyje nurodoma produkto kilmės šalis. Importo licencijos galioja tik produktams, kurių kilmės šalis - toji šalis, kuri nurodyta 8 skirsnyje.
2. Importo licencijos išduodamos trečią darbo dieną po paraiškos padavimo dienos, jei per tą laiką nėra taikomos tam tikros priemonės.
Tačiau importo licencijos, kurioms paraiškos yra paduotos iki trečios darbo dienos arba trečią dieną po šio reglamento įsigaliojimo dienos, išduodamos nedelsiant.
4 straipsnis
Valstybės narės Komisijai praneša:
1) apie kiekius, kuriems yra paduotos importo licencijų paraiškos, kartu nurodydamos atitinkamą KN kodą ir suskirsčiusios tuos kiekius pagal kilmės šalis.
Toji informacija pateikiama:
- kiekvieną trečiadienį apie tos savaitės pirmadienį ir antradienį paduotas paraiškas,
- kiekvieną penktadienį apie tos savaitės trečiadienį ir ketvirtadienį paduotas paraiškas,
- kiekvieną pirmadienį apie ankstesnės savaitės penktadienį paduotas paraiškas;
2) apie kiekių, kuriems taikomos neišnaudotos arba iš dalies išnaudotos licencijos, užrašytų antroje licencijų pusėje, ir kiekių, kuriems jos buvo išduotos, skirtumą.
Ši informacija pranešama kiekvieną trečiadienį apie ankstesnės savaitės duomenis.
Jei per kurį nors laikotarpį, nurodytą šio straipsnio 1 dalyje, nėra paduota jokių importo licencijų paraiškų arba jei yra neišnaudotų kiekių, kaip nurodyta šio straipsnio 2 dalyje, atitinkamos valstybės narės Komisijai apie tai praneša šiame straipsnyje nurodytomis dienomis.
5 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. liepos 12 d.